
Adresseliste


2005/2139  ART-VI-KMV
04.03.2005

445.23

Vedtak om felling av to jerv innenfor Meløy, Rødøy og Gildeskål kommuner - Nordland fylke

Direktoratet viser til søknader om fellingstillatelse på jerv fra Rødøy kommune datert 04.03.05, fra beitelagene i Meløy, Rødøy og Gildeskål datert 03.03.05 og fra Beiarn kommune datert 18.02.05

Med hjemmel i viltloven § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 § 3 jf. § 2, treffer direktoratet vedtak om felling av to jerv innenfor Meløy, Rødøy og Gildeskål kommuner i Nordland fylke. 

Bakgrunn

På bakgrunn av en helhetsvurdering av situasjonen i det aktuelle området, fattet direktoratet av eget tiltak vedtak om felling av tre jerv innenfor Meløy, Rødøy og Gildeskål kommuner den 15.02.05. Direktoratet for naturforvaltning v/ Statens naturoppsyn var ansvarlig for gjennomføringen av fellingsforsøket. Når fellingsperioden utløp 2. mars 2005 var to jerv felt. 

Rødøy kommune og beitelagene i Meløy, Rødøy og Gildeskål ber om at det gis ytterligere fellingstillatelser på jerv i området. Dette begrunnes med at de to gjennomførte fellingene begge har foregått nord i fellingsområdet, og således ikke bedrer situasjonen i Søndre Meløy og Rødøy. Det argumenteres også med at det gjenstår å felle en jerv i forhold til det første vedtaket og at Statens naturoppsyn har lokalisert flere jerv som fortsatt oppholder seg i området. 

Beiarn kommune viser til at de også har hatt økende tap til jerv de siste årene, og at kommunen derfor må sees i sammenheng med de tre andre aktuelle kommunene. 
Direktoratets vurdering

Det vises innledningsvis til direktoratets vedtak av 15.02.05 der det er gitt utfyllende kommentarer i forhold til bestandssituasjonen og tapssituasjonen i området, samt vurderinger knyttet til politiske og forvaltningsmessige rammevilkår og de ulike fellingsregimene. 

Som nevnt over ble to jerv felt i forbindelse med fellingsoperasjonen etter direktoratets vedtak av 15.02.05. Fellingsoperasjonen ga også et bra øyeblikksbilde på aktiviteten av jerv i området. Etter at fellingen av de to dyrene ble utført 20.02.05 ble det kartlagt aktivitet av ytterligere tre jerv i den nordlige delen av fellingsområdet og ett dyr som delvis benyttet den sørlige delen av fellingsområdet. Parallelt med fellingsforsøket samlet Statens naturoppsyn inn ekskrementer fra jerv til bruk for genetiske analyser. Dette materialet er nå sendt inn for analysering og resultatene vil etter planen foreligge i første del av april. Dette gjør at forvaltningen med større grad av sannsynlighet kan fastslå hvor mange jerv som er i området, samt fordelingen på kjønn. Dette vil igjen bli brukt av direktoratet for å vurdere fellinger og evt. hiuttak i løpet av våren, samt å dokumentere måloppnåelse på de ulike tiltakene i etterkant. 
Når det gjelder Beiarn kommune, finner ikke direktoratet grunnlag for å utvide fellingsområdet utover kommunene Meløy, Rødøy og Gildeskål. Direktoratet er imidlertid kjent med aktiviteten av jerv i Beiarn, og det er samlet inn ekskrementer av jerv også i dette området. Dette vil bli brukt av direktoratet for å vurdere tiltak også i denne kommunen i løpet av våren.  

Beitelagene i Meløy, Rødøy og Gildeskål har i brev til direktoratet 13.02.05 søkt om tillatelse til bruk av feller til jakt på jerv etter lisensjaktperiodens slutt. Direktoratet vurderer dette som en uthuling av lisensjaktperioden på jerv som er fastlagt i Forskrift 30. august 2002 nr. 973 om regionale rovviltnemnder, og vurderer derfor dette som uaktuelt. Det vises ellers til at fellingsforsøket nå gjennomføres av Direktoratet for naturforvaltning v/Statens Naturoppsyn. Fellingsforsøket gjennomføres i tråd med fastsatt instruks for det statlige fellingslaget ved uttak av vilt.

I henhold til forvaltningsforskriften § 3 skal en avgjørelse om felling bygge på en helhetsvurdering av skadenes betydning i forhold til behovet for vern av rovvilt, sett i henhold til prinsippet om differensiert forvaltning. Av forskriftens formålsbestemmelse følger at forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter. Det aktuelle området er et viktig beiteområde for sau, og er også reinbeiteområde. Det har vært en rask og omfattende økning i tap av sau til jerv i det aktuelle området de siste 5-6 årene. I forvaltningsplanen for Nordland fremgår det videre at tyngdepunktet for jervens utbredelse er ønsket i indre strøk av fylket. 

Konklusjon

På bakgrunn av en helhetsvurdering av situasjonen i det aktuelle området vurderer direktoratet det for forsvarlig å ta ut ytterligere to jerv i området. Et slikt uttak vurderes ikke å være til skade for jervebestandens overlevelse, eller for å komme i konflikt med det nasjonale bestandsmålet for jerv, jf. Innst. S. nr. 174 (2003-2004). 

Ut fra vurderingene ovenfor, og med hjemmel i viltloven § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 § 3 jf. § 2, treffer direktoratet vedtak om felling av to jerv innenfor nærmere avgrenset område. Det må tilstrebes å unngå felling av tispe som har ynglet inneværende år.

Dersom yngling påvises i området før evt. felling av enkeltdyr er utført, skal direktoratet v/ artsforvaltningsavdelingen varsles for å gjøre en vurdering av om tillatelse til felling av enkeltdyr skal endres til uttak og avliving av årsunge(r) og evt. mordyr fra ynglehi.

Følgende vilkår er knyttet til iverksettelse av fellingstillatelsen:

1. Fellingsområdet omfatter Rødøy kommune nord for Melfjorden/Nordfjorden, Meløy kommune og Gildeskål kommune sør for Beiarfjorden i Nordland fylke. Forsøk på felling må rettes mot områder med konsentrerte jervskader på sau. 

2. Direktoratet for naturforvaltning v/Statens Naturoppsyn er ansvarlig for gjennomføring av fellingsforsøket. Fellingsforsøket gjennomføres i tråd med fastsatt instruks for det statlige fellingslaget ved uttak av vilt.

3. Tillatelsen gjelder i tidsrommet 8. mars 2005 – 18. mars 2005. 

4. Direktoratet for naturforvaltning v/artsforvaltningsavdelingen kan til enhver tid trekke tilbake fellingstillatelsen.

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

Med hilsen

Terje Bø
Knut Morten Vangen

Seksjonssjef
Førstekonsulent

